钦定古今图书集成/明伦汇编/官常典/第106卷 > 《从幸洛水饯王公归国诗》王浚
## 钦定古今图书集成/明伦汇编/官常典/第106卷 > 《从幸洛水饯王公归国诗》王浚

圣主应期运，至德敷彝伦。神道垂大教，元化被无垠。
钦若崇古训，建侯屏四邻。皇舆回羽盖，高会洛水滨。
临川讲妙艺，纵酒钓潜鳞。八音以迭奏，兰羞备时珍。
古人亦有言，“为国不患贫。”与蒙庙庭施，幸得厕大钧。
群僚荷恩泽，朱颜感献春。赋诗尽下情，至感畅人神。
长流无舍逝，白日入西津。奉辞慕华辇，侍卫路无因。
驰情系帷幄，乃心恋轨尘。